RÁMCOVÁ DOHODA 

NA POISTENIE MOTOROVÝCH VOZIDIEL

č.: .....................................

(ďalej ako „rámcová dohoda“)

uzavretá v súlade s príslušnými ustanoveniami zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a v zmysle ustanovení § 262 a 269 ods. 2 zákona č. 513/1991 Zb. Obchodného zákonníka v znení neskorších predpisov (ďalej ako „Obchodný zákonník“), ako aj podľa ust. § 788 a nasl. zákona č. 40/1964 Zb. Občianskeho zákonníka v znení neskorších predpisov (ďalej ako „Občiansky zákonník“)

medzi nasledovnými zmluvnými stranami:

1. Poistník:			
Názov:	Technická univerzita vo  Zvolene			
Adresa/sídlo:	T. G. Masaryka 24, 960 01  Zvolen	
Štatutárny orgán:   	Dr. h. c. prof. Ing. Rudolf Kropil, PhD., rektor		
Osoba/y oprávnené  rokovať vo veciach zmluvných, technických 
a prevádzkových:                            Ing. Anna Hazlingerová, kvestorka
Ján Lihocký, za autodopravu TUZVO
Ing. Ľubomír Szabo, za autodopravu VŠLP		                                   
IČO:           	00397440				  	 
DIČ:        	2020474808        	             	
IČ DPH:	SK2020474808     			    
Bankové spojenie:        	Štátna pokladnica Bratislava      
Číslo účtu v tvare IBAN:	SK08 8180 0000 0070 0024 0065
     	SK39 8180 0000 0070 0027 6367		 
Právna forma:	verejná vysoká škola podľa zákona č. 300/2025 Z. z. o vysokých školách a o zmene a doplnení niektorých zákonov v znení neskorších predpisov	

 (ďalej ako „poistník“ alebo aj „poistený“)


a


2. Poisťovateľ/Poistiteľ:
Obchodné meno: 			
Adresa/sídlo: 		
Zastúpený:    	
Osoba/y oprávnené  rokovať vo veciach zmluvných, technických
a prevádzkových:    			  
IČO: 					
DIČ: 					
IČ DPH: 				                               
Bankové spojenie: 	
Číslo účtu v tvare IBAN: 				
Registrovaný: 
        

(ďalej ako „poisťovateľ“ alebo v zmysle Občianskeho zákonníka aj ako „poistiteľ“ a spolu s poistníkom ďalej ako „zmluvné strany“ alebo jednotlivo „zmluvná strana“)




Preambula

1. [bookmark: _Hlk107400338]Táto rámcová dohoda na  poistenie motorových vozidiel sa uzatvára ako výsledok verejného obstarávania, ktoré realizoval poistník v súlade so  zákonom  č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“), postupom zadávania nadlimitnej zákazky na poskytnutie služieb s názvom „Poistenie majetku TUZVO“, Časť 2 : Poistenie motorových vozidiel. 

Článok I.
Predmet rámcovej dohody

1. Predmetom rámcovej dohody je havarijné poistenie motorových vozidiel, ktorých vlastníkom, držiteľom alebo správcom je poistník. V zmysle uvedeného sa rozumie ako predmet tejto rámcovej dohody záväzok poisťovateľa/poistiteľa zabezpečiť poistníkovi možnosť uzavrieť spôsobom a podľa podmienok dohodnutých v tejto rámcovej dohode čiastkové poistné zmluvy, predmetom ktorých bude havarijné poistenie motorových vozidiel, ktorých vlastníkom, držiteľom alebo správcom je poistník. 

2. Predmetom tejto rámcovej dohody je záväzok poisťovateľa/poistiteľa zabezpečiť poistníkovi možnosť uzavrieť spôsobom a podľa podmienok dohodnutých v tejto rámcovej dohode čiastkové poistné zmluvy, predmetom ktorých bude povinné zmluvné poistenie zodpovednosti za škodu spôsobenú prevádzkou motorových vozidiel, ktorých vlastníkom, držiteľom alebo správcom je poistník. 

3. Poisťovateľ sa za týmto účelom zaväzuje v súlade s podmienkami rámcovej dohody v rámci jej platnosti a účinnosti uzavrieť s poisteným jednotlivé čiastkové poistné zmluvy, predmetom ktorých bude poistenie definované v čl. II. a čl. III. tejto rámcovej dohody.

4. Poistné zmluvy budú uzavreté na základe výzvy (požiadavky) poistníka doručenej poisťovateľovi.

5. „Poisteným“ je v zmysle Občianskeho zákonníka okrem poistníka aj ten, na ktorého sa po podpísaní a nadobudnutí účinnosti Poistnej zmluvy poistenie vzťahuje. 

Článok II.
Predmet a rozsah poistenia – havarijné poistenie motorových vozidiel


1. Predmetom rámcovej dohody je povinnosť poistiteľa poskytnúť poistníkovi havarijné poistenie motorových vozidiel, ich častí a príslušenstva, tvoriaceho štandardnú, povinnú a doplnkovú výbavu (ďalej len „predmet poistenia“), ktorých vlastníkom, držiteľom alebo správcom je poistník a povinnosť poistníka platiť poistné v zmysle článku VI. tejto rámcovej dohody.  

2. Motorovým vozidlom sa rozumie samostatné nekoľajové vozidlo s vlastným pohonom, ako aj iné nekoľajové vozidlo bez vlastného pohonu, pre ktoré sa vydáva osvedčenie o evidencii vozidla, technické osvedčenie vozidla alebo obdobný preukaz.

3. Pod pojmom motorové vozidlá sa rozumejú všetky vozidlá, ktorých držiteľom, vlastníkom alebo správcom je poistník a ktoré sú predmetom poistenia. 

4. Poistiteľ sa rámcovou dohodou/čiastkovou poistnou zmluvou zaväzuje poskytnúť v dohodnutom rozsahu plnenie, ak nastane škodová udalosť, s ktorou je spojená povinnosť poistiteľa plniť a poistník sa zaväzuje platiť poistné. 

5. Škodovou udalosťou je skutočnosť, ktorá môže byť dôvodom vzniku práv poisteného na plnenie poisťovateľa.

6. Územná platnosť poistenia: Poistenie sa vzťahuje na škodové udalosti pre celé geografické územie Európy.

7. Pod pojmom Poistná suma sa rozumie poistná hodnota veci. 

8. Pod pojmom Nová cena sa rozumie nadobúdacia hodnota motorového vozidla pred zľavami vrátane DPH.

9. Pod pojmom Totálna škoda sa rozumie taká škoda, pri ktorej náklady na opravu poisteného motorového vozidla podľa normatívov výrobcu dosiahnu minimálne 95 % všeobecnej hodnoty motorového vozidla, vrátane príslušenstva tvoriaceho jeho povinnú, štandardnú a doplnkovú výbavu.

10. Pod pojmom Všeobecná hodnota sa rozumie hodnota poistenej veci v danom mieste a čase, pri stanovení ktorej sú okrem vplyvu opotrebenia či iného znehodnotenia zahrnuté aj vplyvy trhu (predajnosť). Vyjadruje hodnotu poistenej veci pri jej potenciálnom predaji obvyklým spôsobom na voľnom trhu v čase bezprostredne pred škodovou udalosťou.

11. Pod pojmom Havária sa rozumie náraz alebo stret vozidla, pričom náraz je zrážka vozidla  s nepohyblivou prekážkou a stret je zrážka vozidla s pohyblivý objektom.

12. Poistenie podľa tohto článku rámcovej dohody sa riadi všeobecnými poistnými podmienkami poistiteľa a/alebo osobitnými zmluvnými dojednaniami poistiteľa, ktoré tvoria spoločne Prílohu č. 3 tejto rámcovej dohody (ďalej spolu len „VOP“), a s ktorými bol poistník oboznámený. 

13. Zmluvné dojednania uvedené v tomto článku rámcovej dohody ako aj ostatné ustanovenia tejto rámcovej dohody majú prednosť pred ustanoveniami VOP poistiteľa pre jednotlivé druhy/ predmety poistenia špecifikované vo VOP.

14. Poistiteľ nemôže znížiť požadovaný rozsah poistenia dohodnutý v tejto rámcovej dohode svojimi VOP.

15. Náležitosti rámcovej dohody, vzťahujúce sa na poistenie podľa tohto článku rámcovej dohody, ako je najmä poistná suma, spôsob poistenia, výška poistného, ročné sadzby pre poistné a spoluúčasť sú súčasťou Prílohy č. 1 a 4 tejto rámcovej dohody.

16. Poistník si vyhradzuje právo na aktualizáciu Zoznamu motorových vozidiel na účely havarijného poistenia, ktorý je súčasťou Prílohy č.  4 tejto rámcovej dohody, a to pri vozidlách, ktoré vstúpia do poistenia k 01.12.2026, ako aj pri nadobudnutí alebo vyradení motorových vozidiel počas účinnosti tejto rámcovej dohody, resp. čiastkovej poistnej zmluvy podľa čl. I tejto rámcovej dohody.

17. V prípade zakúpenia motorového vozidla bude motorové vozidlo automaticky poistené okamihom prevzatia vozidla s tým, že túto skutočnosť poistený nahlási poisťovateľovi do 10 pracovných dní od prevzatia motorového vozidla. Motorové vozidlá vstupujúce do poistenia v priebehu  účinnosti rámcovej dohody, budú zaradené a budú poistené za rovnakých podmienok ako je uvedené v tejto rámcovej dohode.

18. Oznámenie o zaradení motorového vozidla do poistenia (ku ktorému poistník získal vlastníctvo, držbu, prípadne správu) alebo o vyradení motorového vozidla z poistenia  (v prípady straty vlastníctva, držby, prípadne správy) bude zasielané elektronicky (e-mailom) formou prihlášky do poistenia alebo odhlášky z poistenia, bez nutnosti jej podpisu poistníkom. Vzor prihlášky do poistenia, resp. odhlášky z poistenia tvorí Prílohu č. 6 tejto Rámcovej dohody. 

19. Poistený je povinný oznámiť Poisťovateľovi skutočnosť, ktorá ma za následok zánik poistenia najneskôr do 30 dní odo dňa jej vzniku. Oznámenie uvedenej skutočnosti sa vykoná zaslaním dokladu preukazujúcim príslušnú skutočnosť (ďalej len „doklad“), pričom zaslanie dokladu je možné vykonať elektronickou formou (e-mailom) alebo zaslaním poštou.

20. V prípade zaradenia/vyradenia motorového vozidla z poistenia, nie je potrebné uzatvárať dodatok k rámcovej dohode ani k čiastkovej poistnej zmluve.  

21. Poistenie sa dojednáva minimálne pre prípad:
a) poškodenia alebo zničenia predmetu poistenia v dôsledku havárie,
b) odcudzenia celého predmetu poistenia alebo jeho časti,
c) poškodenia alebo zničenia predmetu poistenia v dôsledku živelnej udalosti,
d) úmyselného poškodenia alebo zničenia predmetu poistenia – vandalizmus (zistený – nezistený),
e) stret so zverou,
f) poistenie batožiny v motorovom vozidle,
g) poistenie čelného skla,
h) škôd spôsobených hlodavcami,
i) preplatenie nákladov na zabezpečenie náhradného vozidla rovnakej alebo vyššej triedy počas trvania opravy.
  
22. Osobitné dojednania:
22.1 Poistenie je dojednané so spoluúčasťou: pre všetky motorové vozidlá 5 %, minimálne 65,- €.
22.2 V rámci poistenia je poistením kryté aj poistenie čelných skiel s nulovou spoluúčasťou.
22.3 V rámci poistenia je dojednané aj poistenie batožiny v osobných motorových vozidlách do 1 000,- €. Bez spoluúčasti.
22.4 Pri svojpomocnej oprave nie je obmedzená „suma za opravu”, pokiaľ nebudú prekročené náklady na prácu stanovené na základe časových noriem a technologických postupov dodávaných výrobcom vozidiel pre danú značku a typ poisteného vozidla. 
22.5 Parciálne škody (hradené v nových cenách) sa budú hradiť do výšky 95% všeobecnej hodnoty predmetu poistenia motorového vozidla.
22.6 Hodinová sadzba za opravu motorového vozidla je maximálne do výšky ceny opravy v autorizovanom servise.
22.7 Opravu s hodnotou vyššou ako je dojednaná spoluúčasť na motorovom vozidle bude hradiť poisťovňa priamo servisu – vystavenie krycieho listu. 
22.8 V rámci poistenia sú dojednané bezplatné asistenčné služby pre motorové vozidlá do 3,5 tony. 
22.9 Poisťovateľ bude akceptovať existujúci spôsob zabezpečenia motorových vozidiel poisteného a  poistné sumy (vstupné hodnoty) poistených motorových vozidiel ako nové ceny – vzťahuje sa to na motorové vozidlá vstupujúce do poistenia od počiatku a taktiež na motorové vozidlá vstupujúce do poistenia v priebehu trvania rámcovej dohody/čiastkovej poistnej zmluvy.    
22.10 Poisťovateľ nebude uplatňovať princíp podpoistenia. 
22.11 Poisťovateľ nebude vyžadovať vstupné obhliadky motorových vozidiel pri vstupe do poistenia.
22.12 Poistenie sa vzťahuje aj na škody spôsobené zvieratami.
22.13 [bookmark: _Hlk205969325]Poistenie sa vzťahuje aj na poškodenie batérie skratom a následnú škodu na vozidle alebo jeho časti, ktorú spôsobí požiar a to bez ohľadu pri akej prevádzke k udalosti prišlo. 
22.14 Právo na plnenie vznikne aj vtedy, ak časť vozidla bola poškodená alebo zničená v dôsledku činnosti vozidla ako pracovného stroja. 
22.15 V rámci poistenia je dojednané aj úrazové poistenie nemenovaných osôb prepravovaných poistenými motorovými vozidlami. Poistenie úrazu zahŕňa tieto druhy poistenia:
a)   poistenie pre prípad smrti následkom úrazu (smrť úrazom) na poistnú sumu 6 640,- €,
b)   poistenie pre prípad trvalého telesného poškodenia následkom  úrazu (trvalé následky úrazu) na poistnú sumu 13 300,- €.
22.16 Poistenie sa vzťahuje na úrazy nemenovaných osôb prepravovaných motorovým vozidlom, ktoré  vznikli na území Európy:
22.16.1  pri uvádzaní motora do chodu bezprostredne pred jazdou motorovým vozidlom,
22.16.2 pri nastupovaní alebo vystupovaní zo stojaceho motorového vozidla,
22.16.3 počas jazdy motorového vozidla alebo pri jeho havárii,
22.16.4 pri krátkodobých zastávkach, pokiaľ k úrazu príde vo vozidle alebo v jeho blízkosti v  priestore určenom pre jazdu,
22.16.5 pri odstraňovaní bežných porúch motorového vozidla vzniknutých v priebehu jazdy (výmena kolesa, žiarovky a pod.).
22.17 Pokiaľ bolo motorovým vozidlom prepravovaných viac osôb, ako je počet sedadiel v motorovom vozidle, zníži sa poistná suma za jednu prepravovanú osobu v pomere počtu sedadiel k počtu prepravovaných osôb.
22.18 Poistná suma na riziká smrť úrazom a trvalé následky úrazu je stanovená na každé jedno sedadlo. Poistenie sa dojednáva bez spoluúčasti.



Článok III. 
Predmet a rozsah poistenia -  povinné zmluvné poistenie 
zodpovednosti za škodu spôsobenú prevádzkou motorových vozidiel

1. V zmysle zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla a o zmene a doplnení niektorých zákonov v znení neskorších predpisov (ďalej ako „zákon č. 381/2001 Z. z.“) - poistený má nárok, aby poisťovateľ za neho nahradil poškodeným uplatnené a preukázané nároky na náhradu:
a) škody na zdraví, inej ujmy a nákladov pri usmrtení,
b) škody vzniknuté poškodením, zničením alebo stratou veci,
c) účelne vynaložených nákladov spojených s právnym zastúpením pri uplatňovaní nárokov podľa písmen a), b) a d), ak poisťovateľ nesplnil povinnosti uvedené v ustanovení § 11 ods. 6 písm. a) alebo písm. b) zákona č. 381/2001 Z. z., alebo poisťovateľ neoprávnene odmietol poskytnúť poistné plnenie, alebo neoprávnene krátil poskytnuté poistné plnenie,
d) ušlého zisku.

2. V zmysle ustanovenia § 4 ods. 3 zákona č. 381/2001 Z. z. má poistený z poistenia zodpovednosti právo, aby poisťovateľ za neho nahradil príslušným subjektom uplatnené, preukázané a vyplatené náklady zdravotnej starostlivosti, nemocenské dávky, dávky nemocenského zabezpečenia, úrazové dávky, dávky úrazového zabezpečenia, dôchodkové dávky, dávky výsluhového zabezpečenia a dôchodky starobného dôchodkového sporenia, ak poistený je povinný ich nahradiť týmto subjektom.

3. V rámci poistenia sú dojednané aj bezplatné asistenčné služby pre motorové vozidlá do 3,5 tony poskytované 24 hodín denne, ktorých súčasťou bude minimálne pomoc na ceste pri poruche alebo nehode, vrátane odtiahnutia vozidla do najbližšieho autorizovaného servisu schopného vykonať opravu, uschovania vozidla, poskytnutia ubytovania, zapožičania náhradného vozidla. 

4. Poistník si vyhradzuje právo na aktualizáciu Zoznamu motorových vozidiel na účely povinného zmluvného poistenia, ktorý je súčasťou Prílohy č.  5 tejto rámcovej dohody, a to pri vozidlách, ktoré vstúpia do poistenia k 01.12.2026 a rovnako aj pri nadobudnutí alebo vyradení motorových vozidiel počas účinnosti tejto rámcovej dohody, resp. čiastkovej poistnej zmluvy podľa čl. I. tejto rámcovej dohody a pri zmene určenia použitia motorových vozidiel, ktoré sú už v súbore poistených motorových vozidiel. Motorové vozidlá vstupujúce do poistenia v priebehu účinnosti rámcovej dohody, budú zaradené do čiastkovej poistnej zmluvy uvedenej v článku I. tejto rámcovej dohody a budú poistené za rovnakých podmienok ako je uvedené v rámcovej dohode.

5. V prípade zakúpenia motorového vozidla bude motorové vozidlo automaticky poistené okamihom prevzatia vozidla s tým, že túto skutočnosť poistený nahlási poisťovateľovi do 10 pracovných dní od prevzatia motorového vozidla.

6. Poistník je povinný oznámiť poisťovateľovi skutočnosť, ktorá ma za následok zánik poistenia najneskôr do 30 dní odo dňa jej vzniku. Oznámenie uvedenej skutočnosti sa vykoná zaslaním dokladu preukazujúcim príslušnú skutočnosť (ďalej len „doklad“), pričom zaslanie dokladu je možné vykonať elektronickou formou (e-mailom) alebo zaslaním poštou.

7. Poisťovateľ vydá poistenému na každé vozidlo potvrdenie o poistení zodpovednosti - zelenú kartu najneskôr do 31.12.2026. Zelené karty budú doručené na adresu poistníka. 

8. Sadzby pre výpočet poistného a výška poistného uvedené v Prílohe č. 2 rámcovej dohody sú záväzné po celú dobu poistenia.

9. Poistenie sa dojednáva bez spoluúčasti.

10. Poisťovateľ zašle oznámenie o poistnom plnení poistníkovi aj poistenému.

11. Minimálne limity poistného plnenia poisťovateľa z jednej škodovej udalosti pre škody na zdraví, inej ujmy alebo usmrtení a náklady podľa § 4 ods. 3 zákona č. 381/2001 Z. z.  (bez ohľadu na počet zranených alebo usmrtených) — 6 450 000,- €, pre vecné škody, ušlý zisk a náklady právneho zastúpenia (bez ohľadu na počet poškodených) — 1 300 000,- €.

12. Poistenie podľa tohto článku rámcovej dohody sa riadi VOP poistiteľa, ktoré tvoria Prílohu č. 3 tejto rámcovej dohody a s ktorými bol poistník oboznámený. 

13. Zmluvné dojednania uvedené v tomto článku rámcovej dohody ako aj ostatné ustanovenia tejto rámcovej dohody majú prednosť pred ustanoveniami VOP poistiteľa pre jednotlivé druhy/ predmety poistenia špecifikované vo VOP.

14. Poistiteľ nemôže znížiť požadovaný rozsah poistenia dohodnutý v tejto rámcovej dohode svojimi VOP.


Článok IV.
Miesto poskytnutia služby

1. Havarijné poistenie motorových vozidiel sa vzťahuje na škodové udalosti pre celé geografické územie Európy.

2. Povinné zmluvné poistenie zodpovednosti za škodu spôsobenú prevádzkou motorových vozidiel sa vzťahuje na škodové udalosti, ktoré nastali na území Slovenskej republiky a/ alebo cudzieho štátu, s ktorým Slovenská kancelária poisťovateľov uzavrela dohodu o vzájomnom vyrovnaní nárokov na náhradu škody spôsobenej prevádzkou motorového vozidla.



Článok V.
Spôsob a podmienky dojednávania čiastkových poistných zmlúv, podmienky poistenia

1. Na základe rámcovej dohody budú uzatvorené čiastkové poistné zmluvy pre poistníka v súlade s rámcovou dohodou, pričom v každej čiastkovej poistnej zmluve budú použité poistné sadzby a rozsah poistených rizík dohodnuté v rámcovej dohode.

2. Čiastkové poistné zmluvy budú uzatvárané v súlade s príslušnými ustanoveniami Občianskeho zákonníka a touto rámcovou dohodou. Súčasťou čiastkových poistných  zmlúv budú vždy VOP poisťovateľa pre jednotlivé druhy poistenia, ktoré  sú zároveň aj Prílohou č. 3 tejto rámovej dohody, pričom dojednania tejto rámcovej dohody majú prednosť pred ustanoveniami VOP poisťovateľa pre jednotlivé druhy poistenia. 

3. Súčasťou čiastkových poistných zmlúv budú aj zoznamy poistených motorových vozidiel s definovaním spôsobu zabezpečenia.

4. Čiastkové poistné zmluvy určia poistné obdobia a budú uzatvárané na dobu určitú podľa potrieb poistníka a podľa podmienok tejto rámcovej dohody. 

5. Neoddeliteľnou súčasťou rámcovej dohody/čiastkovej poistnej zmluvy je Zoznam poistených vozidiel na účely povinného zmluvného poistenia a rozpis poistného za poistné obdobie v EUR, ktorý je súčasťou Prílohy č. 5 a Príloha  č. 2 -  Sadzobník poistného na povinné zmluvné poistenie zodpovednosti za škodu spôsobenú prevádzkou motorového vozidla na všetky vozidlá s evidenčným číslom a niektoré špeciálne vozidlá bez čísla, pohybujúce sa po cestných komunikáciách (vysokozdvižné vozíky, poľnohospodárske a stavebné stroje) s uplatnením rovnakej výšky zľavy a bonusu, ako sa uplatnili v rámci ponuky poisťovateľa. Sadzobník predkladá poisťovateľ.

6. Neoddeliteľnou súčasťou rámcovej dohody/ čiastkovej poistnej zmluvy je  Zoznam poistených vozidiel na účely havarijného poistenia a rozpis poistného za poistné obdobie v EUR, ktorý je súčasťou Prílohy č. 4 a  Príloha č. 1 -  Sadzobník poistného na havarijné poistenie s uplatnením rovnakej výšky zľavy, ako sa uplatnila v rámci ponuky poisťovateľa. Sadzobník predkladá poisťovateľ.

7. Poisťovateľ nemôže znížiť požadovaný rozsah poistenia svojimi VOP. V prípade, ak by VOP obsahovali výluky, ktoré by akýmkoľvek spôsobom menili alebo obmedzovali rozsah poistného krytia v rozsahu poistenia podľa čl. II. a čl. III. tejto rámcovej dohody, majú ustanovenia definované v rozsahu podľa rámcovej dohody prednosť pred akýmikoľvek ustanoveniami a výlukami obsiahnutými vo VOP poisťovateľa.

8. 	Počet poistených motorových vozidiel sa môže priebežne meniť podľa potreby a požiadavky poistníka. Poistník si vyhradzuje právo pripoistiť, resp. dopoistiť motorové vozidlá v súlade s aktuálnym stavom.

9. 	Poisťovateľ sa zaväzuje, že na žiadosť poistníka/poisteného bezodkladne vystaví potvrdenie o  poistení motorových vozidiel poistníka/poisteného, poistených poistnou zmluvou.

10. 	Poistné plnenie z havarijného poistenia motorových vozidiel sa poukazuje na účet poistníka. Oznámenie o poistnom plnení bude zaslané poistníkovi.

11.	Poistné plnenie z  poistenia zodpovednosti za škodu spôsobenú prevádzkou motorového vozidla  sa poukazuje poškodenému. Oznámenie o poistnom plnení bude zaslané poškodenému, poistenému a na vedomie poistníkovi.

12. 	Poisťovateľ je povinný zasielať zoznam poistných udalostí poistníkovi štvrťročne do 10-tich kalendárnych dní nasledovného mesiaca. Súčasťou zoznamu je vyhodnotenie aktuálnej škodovosti.

13. Poisťovateľ je povinný zasielať potvrdenia o povinnom zmluvnom poistení na základe požiadaviek poistníka.

Článok VI.
Cena za poskytnutie služby

1. Cena za predmet tejto rámcovej dohody (poistné) bola stanovená dohodou zmluvných strán v zmysle zákona č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov, výsledkov verejného obstarávania, ktorého úspešným uchádzačom sa stal poistiteľ a v súlade s cenovou ponukou predloženou poistiteľom, ako cena maximálna.

2. Poistné sadzby pre výpočet poistného a spoluúčasti uvedené v prílohách k tejto rámcovej dohode sú záväzné a nemenné po celú dobu trvania rámcovej dohody.

3. Ročné poistné predstavuje čiastku: 
	Riziko
	Ročné poistné v EUR bez DPH

	Havarijné poistenie motorových vozidiel
	vyplní uchádzač

	Povinné zmluvné poistenie zodpovednosti za škodu spôsobenú prevádzkou motorových vozidiel
	vyplní uchádzač

	
	

	Celkom ročné poistné spolu: 
	vyplní uchádzač



Slovom: ... vyplní uchádzač....................... Eur.

4. Poistné za celé obdobie trvania rámcovej dohody, t. j. za obdobie  48 mesiacov, za predmet poistenia a všetky riziká predstavuje .. vyplní uchádzač........... EUR bez DPH (slovom: ............ vyplní uchádzač...................................... Eur).

5. Poistné podľa tejto rámcovej dohody je dojednané ako bežné poistné.

6. Splátky poistného sú kalkulované bez področných prirážok.

7. Poistné  za predmet tejto rámcovej dohody zahŕňa všetky náklady poistiteľa, vrátane akýchkoľvek daní, poplatkov a iných súvisiacich služieb alebo ďalších nákladov poistiteľa alebo inej tretej osoby spojených s plnením tejto rámcovej dohody.

8. Poistiteľ vyhlasuje, že takto stanovená cena zahŕňa všetky jeho predpokladané náklady a primeraný zisk. Poistiteľ súčasne vyhlasuje, že nepredpokladá, s prihliadnutím na všetky okolnosti, akékoľvek ďalšie náklady, ktoré nie sú zahrnuté v tejto rámcovej dohode a ktoré by musel znášať poistník.

9. Poistník bude ročné poistné uhrádzať poistiteľovi na základe faktúr s 30 - dňovou lehotou splatnosti počítanou odo dňa riadneho a preukázateľného doručenia faktúry poistníkovi. Úhradou faktúry sa na účely tejto rámcovej dohody rozumie deň odpísania finančných prostriedkov z účtu poistníka v prospech účtu poistiteľa. V prípade, ak nastane omeškanie platby faktúry z dôvodov na strane banky, nie je poistník po túto dobu v omeškaní so zaplatením fakturovanej sumy. Ak deň splatnosti faktúry pripadne na deň pracovného pokoja, faktúra bude splatná v najbližší nasledujúci pracovný deň.

10. Pod pojmom faktúra sa rozumie aj predpis poistného, prípadne avízo o poistení. 

11. Forma platenia poistného: bezhotovostný platobný styk, bez zálohovej platby. Poistiteľ nemá nárok na preddavok na poistné.

12. Spôsob platenia poistného: prevodným príkazom na úhradu, VS: ......... vyplní uchádzač............

13. Platenie poistného: ročne 

14. Faktúra musí obsahovať:
a) číslo čiastkovej poistnej zmluvy,
b) špecifikáciu ceny predmetu čiastkovej poistnej zmluvy,
c) rozdelenie poistného na jednotlivé motorové vozidlá. 

15. V prípade doručovania faktúr poštou je nevyhnutné faktúry zasielať doporučene v obálke označenej slovom „Faktúra“. Pri faktúre, ktorá nie je doručená osobne alebo doporučene nemožno vymáhať úroky z omeškania.

16. V prípade, že faktúra nebude obsahovať náležitosti uvedené v tejto rámcovej dohode alebo vyplývajúce z právnych predpisov, poistník je oprávnený vrátiť faktúru  poistiteľovi na doplnenie s uvedením nedostatkov, ktoré sa majú odstrániť. V tomto prípade sa preruší plynutie lehoty splatnosti a nová lehota splatnosti začne plynúť dňom riadneho doručenia opravenej faktúry poistníkovi.

17. V prípade omeškania poistníka so zaplatením poistného z jednotlivej faktúry má poistiteľ nárok na uplatnenie úroku z omeškania vo výške určenej ustanovením § 3 nariadenia vlády  Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení neskorších predpisov.

18. Poistiteľ nie je oprávnený jednostranným úkonom započítať akúkoľvek svoju pohľadávku vyplývajúcu z tejto rámcovej dohody, pripadne z čiastkovej poistnej zmluvy, proti pohľadávke poistníka. 

19. Zmluvné strany sa dohodli, že splatnosť poistného nemá vplyv na vznik poistenia.


Článok VII.
Trvanie rámcovej dohody

1. Táto rámcová dohoda sa uzatvára na dobu 48 mesiacov odo dňa nadobudnutia jej účinnosti.

2. Poistenie začína od dátumu účinnosti jednotlivých čiastkových poistných zmlúv ako začiatok poistenia a dojednáva sa na dobu určitú počas účinnosti rámcovej dohody, resp. podľa ustanovení nasledujúceho bodu.

3.   Lehota poskytnutia služby:
a) začiatok poistenia odo dňa nadobudnutia účinnosti poistnej zmluvy (čiastkovej zmluvy) podľa rozsahu a podmienok tejto rámcovej dohody (od 00:00 h),
b) koniec poistenia do dňa ukončenia účinnosti rámcovej dohody (do 24:00 h); v odôvodnených prípadoch termín ukončenia poistnej zmluvy/rámovej dohody sa môže predĺžiť do doby podpísania novej rámcovej dohody, najviac však jeden rok.

4. Poistným obdobím je jeden kalendárny rok.  

5. Túto rámcovú dohodu možno predčasne ukončiť:
5.1  písomnou dohodou zmluvných strán,
5.2  poistenie zaniká v súlade s ustanoveniami § 800 a nasl. Občianskeho zákonníka. 
  Poistenie môže zároveň vypovedať poisťovateľ ako aj poistník do dvoch mesiacov po uzavretí    rámcovej dohody/čiastkovej poistnej zmluvy. Výpovedná lehota je osemdenná a výpoveď musí byt písomná, zaslaná doporučenou zásielkou alebo prvou triedou, prípadne inou primeranou cestou na adresu druhej zmluvnej strany uvedenú v tejto rámcovej dohode/ čiastkovej poistnej zmluve. Výpoveď začína plynúť dňom nasledujúcim po dni jej doručenia druhej zmluvnej strane, resp. dňom nasledujúcim po dni odmietnutia druhej zmluvnej strany túto výpoveď prevziať. 
     5.3 písomným odstúpením od rámcovej dohody v zmysle zákonných ustanovení alebo  ustanovení tejto rámcovej dohody.

6. Poistník je oprávnený odstúpiť od tejto rámcovej dohody z nasledovných dôvodov:
6.1 strata nevyhnutnej kvalifikácie poisťovateľa, vrátane, ale nielen, strata oprávnenia na vykonávanie činností, ktorá bezprostredne súvisí s predmetom tejto rámcovej dohody,
6.2 poskytnutie plnenia v rozpore s čl. II. a/alebo čl. III.  tejto rámcovej dohody, 
6.3 neposkytnutie súčinnosti poisťovateľa, v dôsledku čoho sa podstatným  spôsobom sťažilo alebo obmedzilo plnenie povinností poistníka podľa tejto rámcovej dohody alebo sa toto plnenie znemožnilo,
6.4 ak tak ustanovuje osobitný zákon.

7. Odstúpenie zmluvnej strany od tejto rámcovej dohody musí mať písomnú formu, musí byť doručené druhej zmluvnej strane a musí v ňom byť uvedený konkrétny dôvod odstúpenia, inak je neplatné. Povinnosť doručiť odstúpenie od tejto rámcovej dohody sa považuje v konkrétnom prípade za splnenú dňom prevzatia odstúpenia alebo odmietnutím toto odstúpenie prevziať.  Ak sa v prípade doručovania prostredníctvom pošty vráti zásielka s odstúpením ako nedoručená alebo nedoručiteľná, považuje sa takáto zásielka za doručenú dňom, keď bola odosielajúcej strane vrátená, aj keď sa adresát o tom nedozvedel; pre doručovanie sú rozhodujúce adresy sídel zmluvných strán uvedené v záhlaví tejto rámcovej dohody. 

Článok VIII.
Záverečné ustanovenia

1. Zmluvné strany sa zaväzujú, že si budú poskytovať súčinnosť v akejkoľvek forme, urobia všetky potrebné úkony a budú postupovať tak, aby bol v čo najlepšej možnej miere naplnený predmet tejto rámcovej dohody a neboli porušené alebo ohrozené práva druhej zmluvnej strany/účastníka tejto rámcovej dohody. 

2. [bookmark: _Hlk79066466]Tento záväzkový vzťah sa v súlade s § 261 ods. 9 Obchodného zákonníka spravuje Občianskym zákonníkom v časti upravujúcej zmluvný typ poistnej zmluvy; ostatné záväzkové vzťahy v tejto rámcovej dohode neupravené sa  spravujú Obchodným zákonníkom a ostatnými všeobecne záväznými právnymi predpismi platnými v Slovenskej republike. 

3. Zmluvné strany sa dohodli na tom, že finančné sprostredkovanie v zmysle ustanovenia § 2 zákona č. 186/2009 Z. z. o finančnom sprostredkovaní a finančnom poradenstve a o zmene a doplnení niektorých zákonov v znení neskorších predpisov vykonáva pre poistníka/ poisteného pri tejto rámcovej dohode o poskytnutí poisťovacích služieb a čiastkových poistných zmluvách uzatvorených na základe tejto rámcovej dohody o poskytnutí poisťovacích služieb  (ďalej spolu len „poistná zmluva“) samostatný finančný agent. Samostatného finančného agenta oznámi poistník poisťovateľovi. Zmluvné strany sa dohodli na tom, že správa tejto rámcovej dohody, čiastkovej poistnej zmluvy a likvidácia poistných udalostí z tejto čiastkovej poistnej zmluvy bude realizovaná pre poistníka/poisteného výlučne prostredníctvom samostatného finančného agenta.

4. Zmluvné strany sa zaväzujú riešiť prípadné spory, vyplývajúce z tejto rámcovej dohody, obligatórne formou zmieru prostredníctvom svojich poverených zástupcov. V prípade, že spor sa nevyrieši zmierom, ktorákoľvek zo zmluvných strán je oprávnená predložiť spor na rozhodnutie príslušnému súdu Slovenskej republiky. 

5. Každá zo zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce z tejto rámcovej dohody, resp. jej časti, ani z čiastkovej poistnej zmluvy, na iný subjekt bez predchádzajúceho písomného súhlasu druhej zmluvnej strany. V prípade porušenia tejto povinnosti jednou zo zmluvných strán bude zmluva o prevode (postúpení) zmluvných záväzkov neplatná a zároveň druhá zmluvná strana bude oprávnená od tejto rámcovej dohody odstúpiť, a to s účinnosťou odstúpenia ku dňu, keď bolo písomné oznámenie o odstúpení od tejto rámcovej dohody doručené druhej zmluvnej strane.

6. [bookmark: _Hlk79066087]Poisťovateľ nie je oprávnený postúpiť pohľadávky z rámcovej dohody, prípadne z čiastkovej poistnej zmluvy, v zmysle ustanovení § 524 a nasl. Občianskeho zákonníka bez predchádzajúceho súhlasu poistníka. Právny úkon, ktorým budú postúpené pohľadávky druhej zmluvnej strany v rozpore s dohodou podľa predchádzajúcej vety, bude v zmysle ustanovenia § 39 Občianskeho zákonníka neplatný. 

7. Ak niektoré ustanovenia tejto rámcovej dohody nie sú celkom alebo sčasti platné alebo účinné alebo neskôr stratia platnosť alebo účinnosť, nie je tým dotknutá platnosť alebo účinnosť ostatných ustanovení tejto rámcovej dohody. Namiesto neplatných alebo neúčinných ustanovení tejto rámcovej dohody a na vyplnenie medzier sa použije právna úprava, ktorá, pokiaľ je to právne možné, sa čo najviac približuje zmyslu a účelu tejto rámcovej dohody, pokiaľ pri uzatváraní tejto rámcovej dohody zmluvné strany túto otázku brali do úvahy.

8. Pokiaľ v tejto rámcovej dohode nie je dohodnuté inak, zmluvné strany sa dohodli, že zmluvná strana, ktorá sa rozhodla doručiť svoj písomný prejav vôle druhej zmluvnej strane, je povinná odovzdať svoj písomný prejav vôle druhej zmluvnej strane alebo zaslať svoj písomný prejav vôle na adresu sídla druhej zmluvnej strany uvedenú v záhlaví tejto rámcovej dohody. Zmluvné strany sa dohodli, že v prípade, ak zmluvná strana doporučenú poštovú zásielku od druhej zmluvnej strany z akéhokoľvek dôvodu neprevezme, považuje sa táto zásielka za doručenú uplynutím troch dní odo dňa jej odoslania na poslednú známu adresu sídla zmluvnej strany, ktorej bola zásielka určená a odoslaná.

9. Poisťovateľ predkladá v Prílohe č. 7 k tejto rámcovej dohode v Zozname subdodávateľov identifikačné údaje o všetkých známych subdodávateľoch, predmete subdodávky a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Až do splnenia všetkých záväzkov vyplývajúcich z tejto rámcovej dohody je poisťovateľ povinný oznámiť poistníkovi akúkoľvek zmenu údajov o subdodávateľovi.

10. Poisťovateľ je oprávnený kedykoľvek počas trvania tejto rámcovej dohody vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie zmluvy podľa ustanovenia § 32 ods. 1 písm. e) ZVO, ako aj spĺňa povinnosť zápisu do registra partnerov verejného sektora, ak zákon pre takéhoto subdodávateľa tento zápis vyžaduje. Najneskôr 7 dní pred prijatím subdodávky od nového subdodávateľa, alebo od uzavretia zmluvné vzťahu s novým subdodávateľom (podľa toho ktorá udalosť nastane skôr), je poisťovateľ povinný oznámiť  (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno                          a priezvisko, adresa pobytu  a zároveň predložiť poistníkovi doklad preukazujúci, že nový subdodávateľ spĺňa podmienku účasti osobného postavenia podľa ustanovenia § 32 ods. 1 písm. e) ZVO pre daný predmet subdodávky. Až do splnenia všetkých záväzkov vyplývajúcich z tejto rámcovej dohody je poisťovateľ povinný oznámiť poistníkovi akúkoľvek zmenu údajov  o novom subdodávateľovi.

11. Meniť alebo dopĺňať obsah tejto rámcovej dohody je možné len v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, a to formou písomných dodatkov podpísaných oprávnenými zástupcami zmluvných strán.

12. Poistník vyhlasuje a svojím podpisom potvrdzuje, že bol oboznámený s informáciou o podmienkach uzavretia tejto rámcovej dohody v súlade s Opatrením Národnej banky Slovenska č. 8/2018 z 29. mája 2018 v zmysle ustanovenia § 70 ods. 4 zákona č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov. 

13. Zmluvné strany berú na vedomie skutočnosť, že podľa ustanovenia § 5a ods. 1 a ods. 4 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov je táto rámcová dohoda povinne zverejňovanou zmluvou a poistník túto rámcovú dohodu zverejní v Centrálnom registri zmlúv vedenom na Úrade vlády Slovenskej republiky. Poisťovateľ berie na vedomie povinnosť poistníka zverejniť túto rámcovú dohodu ako aj jednotlivé čiastkové poistné zmluvy a faktúry vyplývajúce z tejto rámcovej dohody a svojim podpisom dáva súhlas na ich zverejnenie, vrátane príloh, v plnom rozsahu. Za zverejnenie tejto rámcovej dohody a čiastkových poistných zmlúv v Centrálnom registri zmlúv zodpovedá poistník, ako osoba povinná v zmysle citovaného zákona.

14. Táto rámcová dohoda nadobúda platnosť dňom jej podpísania oprávnenými zástupcami zmluvných strán a účinnosť nadobudne v zmysle ustanovenia § 47a ods. 1 Občianskeho zákonníka v platnom znení, dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky.

15. Táto rámcová dohoda je vyhotovená v 4 rovnopisoch, z ktorých poistník dostane 2 rovnopisy a poisťovateľ dostane 2 rovnopisy. Každý rovnopis má hodnotu originálu.

16. Zmluvné strany vyhlasujú, že túto rámcovú dohodu uzavreli na základe slobodnej a vážnej vôle, bez omylu, rámcová dohoda nebola uzavretá v tiesni ani za nápadne nevýhodných podmienok, túto rámcovú dohodu si riadne prečítali, jej obsahu porozumeli a na znak súhlasu ju podpisujú. 

17. Neoddeliteľnou súčasťou tejto rámcovej dohody sú jej prílohy: 
Príloha č. 1 – Sadzobník poistného na havarijné poistenie (predloží uchádzač)
Príloha č. 2 – Sadzobník poistného pre povinné zmluvné poistenie zodpovednosti za škodu  spôsobenú     
 	prevádzkou motorového vozidla (predloží uchádzač)
Príloha č. 3 – Všeobecné poistné podmienky poisťovateľa a osobitné zmluvné dojednania poisťovateľa pre jednotlivé predmety poistenia (predloží uchádzač)
Príloha č. 4 – Návrh na plnenie kritérií – havarijné poistenie - Tabuľka č. 1  
Príloha č. 5 – Návrh na plnenie kritérií – povinné zmluvné poistenie zodpovednosti za škodu spôsobenú    prevádzkou motorového vozidla – Tabuľka č. 2
Príloha č. 6 – Vzor prihlášky do poistenia, resp. odhlášky z poistenia (predloží uchádzač)
Príloha č. 7 – Zoznam subdodávateľov (ak je relevantné – uvedie úspešný uchádzač najneskôr v čase uzavretia rámcovej dohody identifikačné údaje o všetkých známych subdodávateľoch, predmete subdodávky a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia)

V .................., dňa ...................	V............................, dňa .........................	


Za poistníka:	Za poisťovateľa:	



........................................................	        ............................................................
[bookmark: _Hlk142031936]Dr. h. c. prof. Ing. Rudolf Kropil, PhD.	       Meno, priezvisko, funkcia osoby oprávnenej 
                       Rektor			konať v mene uchádzača



........................................................	
          Ing. Anna Hazlingerová
                    Kvestorka       

